An Drouizig

An DROUIZIG zo ur gevredigezh krouet e Gwened (Mor-Bihan) e miz Ebrel 2003. Anvet e oa Korvigelloù An Drouizig e deroù ar gevredigezh.
Savet eo bet gant Philippe Basciano-Ar Gall, Alan Monfort ha Gwenhael ar Menteg, evit lakaat ar brezhoneg da vont war-raok.
Spisaet eo bet hec'h obererezhioù war dachenn an teknologiezhioù nevez nemetken (urzhiataerioù personel, PDA, hezougelloù, porzhiadoù bilhedoù...)
Krouet eo bet An Drouizig gant tri den entanet gant sevenadur Breizh, Philippe Basciano-Ar Gall, Alan Monfort ha Gwenhael ar Menteg.
Ezel e oant holl anezhe eus K.S.G. (Kelc'h Sevenadurel Gwened), krouet gant Tugdual Kalvez.
P'eo bet krouet ar gevredigezh e oa anvet Korvigelloù An Drouizig. Buan eo bet cheñchet anv ar gevredigezh, evit dont da vezañ An Drouizig.
Alan Monfort en deus heuliet un aotreegezh war al Lizhiri arnevez. Dre e studioù eo deuet da vezañ yezhour. Plijet eo gant an nevezc'herioù. Puilh eo e obererezh evel den a-youl vat er gevredigezh evel troer e-mesk traoù all. Kalz troidigezhioù zo bet graet gantañ, en o zouez bandennoù treset (Gaston Lagaffe...). Skrivet en deus al levr Gerioù evit komz brezhoneg bemdez.
Gwenhael ar Menteg en deus heuliet ur vestroniezh war ar brezhoneg e Skol-Veur Roazhon II. Da c'houde eo bet kelenner war ar brezhoneg. Mab ar yezhour eus Brec'h Turiaw ar Menteg
Philippe Basciano-Ar Gall a zo arbennigour war an teknologiezhioù niverel. Skoliad eo bet el lise Sant-Charlez e Sant-Brieg. Tremenet eo dre glasadoù klasoù prientiñ al lise Kerichen e Brest. Tapet en deus un diplom ijinour e Telecom Nancy, e 1996.
Kresket eo ar skipailh e 2009 gant izili nevez:
E 2014 eo en em gavet tud a-youl vat nevez er gevredigezh:
E 2016 ec'h en em gav un ezel:
E berr gomzoù, pal pennañ An Drouizig a zo kinnig binvioù niverel evit aesaat deskiñ ar brezhoneg.
Reiñ an tu d'an dud a gomz brezhoneg da gomz ar yezh-mañ war ar pemdez e kement degouezh 'zo, pe 'vefe el labour pe er vuhez prevez ;
Diorren ostilhoù yezhel diazezet war teknologiezhioù ar c'helaouiñ hag ar c'hehentiñ (TIC).
Krouiñ dafar pedagogel peusnevez evit ar yezhoù, e kement doare hag a c'hall bezañ efedus evel: an embann, an araokaat pedagogel, TIC, ha kement-all 'zo c'hoazh. ;
Kinnig stummadurioù d'ar micherioù yezhoniel, d'ar c'hehentiñ da doareoù kehentiñ 'zo, d'an doare da implijout an ostilhoù diorroet gant ar gevredigezh, hag all hag all. ;
War meur a raktres e labour an Drouizig abaoe 2003. E labour a vez rannet e peder lodenn:
Empetet ha sevenet e vez un difazier evit ar reizhskrivadur hag ar yezhadur evit ar brezhoneg « An Drouizig Difazier ».
Dalc'het eo e ratre, endouget eo bet evit meur a veziant ha brudet eo gant ar gevredigezh.
Diorroet e vez ar stumm brezhonek eus an difazier Hunspell.
Pal pennañ ar raktres-mañ a zo kinnig un difazier frank.
Bodañ hollad geriaouegoù ar brezhoneg, evit ober un difazier evit ar gumuniezh vrezhonek en he fezh a zo eil pal ar raktres.
Kinnig ha gwellaat skoroù evit ar yezhoù ha/pe ar meziantoù e brezhoneg.
Ergrafañ ha gwerzhañ ur c'hlavier C'HWERTY kempennet evit ar brezhoneg, an esperanteg hag ar yezhoù all gant arouezennoù diforc'hus peurliesañ (diviet eo ar c'henderc'had-mañ hiziv)...
Abaoe ar bloavezh 2018 e labour ur rann eus skipailh An Drouizig war ur raktres displeger verboù evit ar verboù brezhonek.
Daou bal a zo d'ar raktres-mañ:
Skrivañ geriaouegoù evit lakaat brizhyezh ar stlenneg da vezañ komprenet. Gerva ar stlenneg zo bet savet da renabliñ ar gerioù graet gante e-pad an treiñ.
Skrivañ kelennskridoù da gelenn penaos ober gant ar meziantoù.
Peurlipat hag endougen nodrezoù gouezelek ha keltiek betek mentrezh Unicode 16 eizhbit.
Treiñ e brezhoneg meziantoù a vez azasaet ouzh ur yezh all, peurliesañ dre ul lañvaz digor.
Ar pep gwellañ eo treiñ meziantoù savet evit meur a reizhiad korvoiñ (Windows, GNU/Linux, MacOS X…), n'eo ket dre ret, avat.
Gant ar skiant-prenet bet tapet abaoe 2003 war dachenn an treiñ e vez kinniget meur a servij pemdeziek gant ar meziantoù troet gant an Drouizig evel:
Ouzhpenn evit meziantoù a vez troet gant An Drouizig c'hoarioù video a vez troet ivez. En o zouez e vez kavet c'hoarioù bihan liesseurt ha c'hoarioù brasoc'h.
Troet e vez gant ur c'heriaoueg kempoell. Pa 'z eo ar geriaouegoù stabil e chomo an troidigezhioù efedus evit an arveriaded rak ne vo ket ret dezhe deskiñ-dizeskiñ gerioù disheñvel pa yay d'ur meziant d'egile. Ur vuhez niverel plijus hag efedus e brezhoneg ez eus tro da gaout dre ar meziantoù-mañ.
Pajennadoù da vrudañ he labourioù ha labourioù tud all a zalc'h an Drouizig gant ma chomint war he zachenn oberiantiz. En he dielloù ez eus teuliadoù pe gendivizoù diwar-benn troidigezh ar meziantoù evit ar brezhoneg pe, gant un doare ledanoc'h evit ar yezhoù bihanaet, eus rannvroioù, lakaet diaes o buhez rak n'int ket ken donezonet hag ar brezhoneg.
Prezegennoù e galleg a ginnig an Drouizig ivez evit diskouez he labourioù, displegañ he dibaboù…
Deverket eo bet ar voneg pivelezh (LCID) 0x047e=1150 d'ar brezhoneg gant Microsoft e dibenn 2006. Goulennet eo bet e 2002 gant an Drouizig, bountet warni gant Ofis ar Brezhoneg war-lerc'h. A-drugarez d'ar voneg-se ez eo deuet da vezañ posupl troidigezh meziantoù Microsoft e brezhoneg, da gentañ penn he reizhiad korvoiñ Windows hag he heuliad burevek Office.
Lakaet kefridiel eo bet ar brezhoneg e-barzh kenderc'hadoù ensavidigezh Mozilla, gant an Drouizig, skoazellet gant nebeut a dud. Gant an Drouizig eo ardoet an troidigezhioù.
Kemeret eo bet e kont gant OpenOffice.org ar yezhoù br-FR (brezhoneg) ha la-VA (latin).
Kemeret eo bet e kont gant OpenOffice.org teir yezh all eus Bro-C'hall (tahitianeg, shimaoreg, kibuchieg).
Skrivet ez eus bet sturioù evit klavieroù arbennik evit yezhoù dre arouezennoù diforc'hus. Ur stur evit ur c'hlavier keverlec'h gant AZERTY zo bet savet evit an esperanteg da skouer. Sturioù all zo bet skrivet evit ar chimaoreg, ar peuleg pe an eweeg.
Un difazier reizhskrivadurel zo bet krouet evit al latin COL gant an Drouizig. Skiantourion war ar Grennamzer pe dud an Iliz a ra gantañ.
Anavezet eo an Drouizig en abeg d'he dibaboù gerioù. Lakaet eo bet e pleustr a-dost labourioù Guy Étienne, savet gantañ Geriadur ar Stlenneg, embannet gant Preder e 1995. Hêrez war-eeun d'ar Skol SADED, e kinnig Preder ul labour nevezc'heriañ e brezhoneg a zo troet davet amprestañ, adkelc'hiañ pe c'hoveliañ gerioù nevez diazezet war gwriziennoù brezhonek pe geltiek (brezhoneg, henvrezhoneg, krennvrezhoneg, kembraeg, galianeg...). Ganti e vez laosket a-gostez gant un doare emgefreek pe dost ar gerioù "etrevroadel" pe dapet diouzh ar galleg.
Rebechet ez eus bet ouzh an Drouizig testennoù re "zigomprenadus", troidigezhioù diaes evit ar re n'o deus ket desket. A-eneb d'ar rebechoù-se he deus respontet an Drouizig e oa bet tennet he geriaoueg diouzh labourioù anavezet, embannet, lavaret talvoudus gant arbennigourion, labourioù a roe d'an Drouizig un azez labour sirius hag aes da gorvoiñ.